คลังเคาะโครงการตั้งไทยแลนด์ฟิวเจอร์ฟันด์
นัดประชุมบอร์ดไทยแลนด์ฟิวเจอร์ฟันด์ 4 พ.ย. ตั้งเป้าระดมเงินทุนภายในปีนี้&nbsp;
3 พ.ย. 2559

นัดประชุมบอร์ดไทยแลนด์ฟิวเจอร์ฟันด์ 4 พ.ย. ตั้งเป้าระดมเงินทุนภายในปีนี้  
นายชาญวิทย์ นาคบุรี รองผู้อำนวยการและโฆษกสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในวันที่ 4 พ.ย.นี้ นายสมชัย สัจจพงษ์ ปลัดกระทรวงการคลัง ประธานคณะกรรมการเตรียมการตั้งกองทุนรวมโครงสร้างพื้นฐานเพื่ออนาคตประเทศไทย หรือไทยแลนด์ฟิวเจอร์ฟันด์ จะประชุมคณะกรรมการเพื่อสรุปโครงสร้างของกองทุนทั้งหมด เพื่อที่จะระดมทุนให้ได้ 1 แสนล้านบาท
อย่างไรก็ตาม คณะกรรมการกำกับหลักทรัพย์และตลาดหลักทรัพย์ (ก.ล.ต.) เห็นชอบให้ระดมทุนในส่วนแรก 1 หมื่นล้านบาทก่อน โดยกระทรวงการคลังจะเป็นผู้ถือหน่วยเองทั้งหมด และมีเป้าหมายตั้งกองทุนและระดมเงินให้ได้ภายในปีนี้  
สำหรับการระดมทุนในส่วนที่เหลือ 9 หมื่นล้านบาท จะต้องมีความชัดเจนในเรื่องของโครงการที่เป็นแหล่งรายได้ของกองทุนในอนาคต ซึ่งที่ผ่านมากระทรวงการคลังได้หารือกับกระทรวงคมนาคมแล้ว โดยจะนำร่องใน 3 โครงการแรกการทางพิเศษ คือ ทางด่วนพิเศษบูรพาวิถี ทางด่วนพิเศษฉลองรัช และทางพิเศษบางพลี-สุขสวัสดิ์ ซึ่งจะมีการโอนรายได้บางส่วนให้กองทุน
นอกจากนี้ จะเสนอให้ตั้งคณะกรรมการร่วมที่มีตัวแทนจากหน่วยงานที่เกี่ยวข้องและมีอำนาจตัดสินใจ เพื่อที่จะได้สรุปวิธีการที่จะนำรายได้บางส่วนไว้ที่กองทุนจะต้องดำเนินการอย่างไร ซึ่งคาดว่าจะโอนรายได้ 50% ของเส้นทางดังกล่าวมาให้กองทุน และคณะกรรมการร่วมก็ต้องตัดสินใจการลงทุนก่อสร้างในโครงการใหม่ โดยไม่ต้องกู้เงินและไม่เป็นภาระงบประมาณ ส่วนการตั้งกองทุนประกันผลตอบแทนขั้นต่ำให้นักลงทุน คาดว่า ครม.จะพิจารณาภายใน 1-2 สัปดาห์นี้